മാര് പോള് ചിറ്റിലപ്പിള്ളി യഥാര്ഥ മനുഷ്യസ്നേഹി: കര്ദിനാള് മാര് ജോര്ജ് ആലഞ്ചേരി താമരശേരി: മാര് പോള് ചിറ്റിലപ്പിള്ളി യഥാര്ഥ മനുഷ്യ സ്നേഹിയായിരുന്നെന്നു സീറോ മലബാര് സഭ മേജര് ആര്ച്ച് ബിഷപ് കര്ദിനാള് മാര് ജോര്ജ് ആലഞ്ചേരി. ബിഷപ് മാര് പോള് ചിറ്റിലപ്പിള്ളിയുടെ ഒന്നാം ചരമ വാര്ഷികത്തോടനുബന്ധിച്ചു നടന്ന വെബിനാറില് അനുസ്മരണ പ്രഭാഷണം നടത്തുകയായിരുന്നു അദ്ദേഹം. കാപട്യമെന്നത് അദ്ദേഹത്തിന്റെ വ്യക്തിത്വത്തെ സ്പര്ശിച്ചിട്ടില്ല. ഹൃദയത്തിന്റെ ഭാഷയില് സംസാരിക്കുകയും പ്രവര്ത്തിക്കുകയും ചെയ്ത വ്യക്തിയായിരുന്നു. സമര്പ്പണ മനോഭാവമുള്ള പിതാവിന്റെ പ്രാര്ഥനാ ജീവിതത്തിലെ നിഷ്ഠ വലിയ സവിശേഷതയായിരുന്നു. പിതാവ് പ്രവര്ത്തിച്ചിരുന്ന കല്യാണ് രൂപതയിലുള്ളവരേയും താമരശേരി രൂപതയിലുള്ളവരേയും പരിചയപ്പെട്ട എല്ലാവരേയും അവസാനം വരെ സ്നേഹിച്ചിരുന്നു പിതാവെന്നും കര്ദിനാള് പറഞ്ഞു. മാര് പോള് ചിറ്റിലപ്പിള്ളി വിശുദ്ധനായ മേല്പ്പട്ടക്കാരനായിരുന്നെന്നും പ്രാര്ഥനയിലും കഠിനാധ്വാനത്തിലും മുഴുകിയിരുന്ന പിതാവ് ആരെയും ഒരിക്കലും കുറ്റപ്പെടുത്തിയിട്ടില്ലെന്നും പരാതിയില്ലാത്ത ജീവിതമായിരുന്നു അദ്ദേഹത്തിന്റെതെന്നും താമരശേരി ബിഷപ് മാര് റെമീജിയോസ് ഇഞ്ചനാനിയില് സ്വാഗത പ്രസംഗത്തില് അനുസ്മരിച്ചു. മുംബൈ ആര്ച്ച് ബിഷപ് കര്ദിനാള് ഓസ്വാള്ഡ് ഗ്രേഷ്യസ്, സീറോ മലങ്കര സഭ മേജര് ആര്ച്ച് ബിഷപ് കര്ദിനാള് മാര് ബസേലിയോസ് ക്ലീമിസ് കാതോലിക്ക ബാവ, തലശേരി ആര്ച്ച് ബിഷപ് മാര് ജോര്ജ് ഞരളക്കാട്ട്, കല്യാണ് ബിഷപ് മാര് തോമസ് ഇലവനാല്, ബത്തേരി ബിഷപ് ഡോ.ജോസഫ് മാര് തോമസ്, എം.കെ. രാഘവന് എംപി, ലിന്റോ ജോസഫ് എംഎല്എ, താമരശേരി രൂപത വൈദികരുടെ പ്രതിനിധിയായി ഫാ.തോമസ് നാഗപറമ്ബില് , ആന്റണി ചിറ്റിലപ്പിള്ളി, പാസ്റ്ററല് കൗണ്സില് സെക്രട്ടറി ബെന്നി ലൂക്കോസ്, മാതൃവേദി പ്രതിനിധി ദീപ റെജി നെല്ലിയാകുന്നേല്, സിഎംഐ പ്രൊവിന്ഷ്യല് ഫാ. തോമസ് തെക്കേല്, എസ്കെഡി സഭ സുപ്പീരിയര് ജനറാള് സിസ്റ്റര് റ്റീന, കുട്ടികളുടെ പ്രതിനിധി നവനീത് നെടുംമ്ബുറം എന്നിവര് അനുസ്മരണ പ്രഭാഷണം നടത്തി. താമരശേരി രൂപത വികാരി ജനറാള് മോണ്.ജോണ് ഒറവുങ്കര നന്ദിയും പറഞ്ഞു. ദിവ്യബലി മാര് പോള് ചിറ്റിലപ്പിള്ളിയുടെ ഒന്നാം അനുസ്മരണ ദിനത്തില് രാവിലെ താമരശേരി മേരി മാതാ കത്തീഡ്രലില് നടന്ന ദിവ്യബലിയില് തൃശൂര് ആര്ച്ച് ബിഷപ് മാര് ആന്ഡ്രൂസ് താഴത്ത് മുഖ്യകാര്മികത്വം വഹിച്ചു. കോഴിക്കോട് ബിഷപ് ഡോ.വര്ഗീസ് ചക്കാലയ്ക്കല്, വികാരി ജനറാള് മോണ്.ജോണ് ഒറവുങ്കര, രൂപത ചാന്സലര് ഫാ. ബെന്നി മുണ്ടനാട്ട്, കത്തീഡ്രല് വികാരി ഫാ.മാത്യു മാവേലി എന്നിവര് സഹ കാര്മികത്വം വഹിച്ചു. ഫൊറോന വികാരിമാരും സന്യാസിനി സഭ പ്രൊവിന്ഷ്യല് സപ്പീരിയര്മാരും പങ്കെടുത്തു. ദിവ്യബലിക്കുശേഷം നടന്ന ശ്രാദ്ധ ശുശ്രൂഷയ്ക്ക് ബിഷപ് മാര് റെമീജിയോസ് ഇഞ്ചനാനിയില് മുഖ്യ കാര്മികത്വം വഹിച്ചു.